ข้อใดไม่ใช่ลักษณะของกองทุน RMF
1. มีนโยบายการลงทุนหลากหลาย
2. ต้องลงทุนต่อเนื่องหรืออย่างน้อยปีเว้นปีตามเงื่อนไข
3. มอบเงินคืนเป็นงวดๆ หลังจากเกษียณ
4. ต้องถือครองเป็นเวลาอย่างน้อย 5 ปีต่อเนื่อง
5. สามารถใช้ลดหย่อนภาษีได้ไม่เกิน 30% ของรายได้ทั้งปี เมื่อรวมกับกองทุน SSF
คำตอบได้แก่ 3.  เนื่องจาก เพราะการมอบเงินคืนเป็นงวดๆ หลังจากเกษียณ เป็นคุณลักษณะของประกันชีวิตแบบบำนาญ

คุณลักษณะของกองทุน RMF และประกันชีวิตแบบบำนาญ

กองทุน RMF (Retirement Mutual Fund)
- เป็นกองทุนเพื่อการออมสำหรับรองรับการเกษียณส่งเสริมให้ลงทุนระยะยาว
- จะต้องถือครองเป็นเวลาอย่างน้อย 5 ปีต่อเนื่อง และสามารถขายคืนหน่วยลงทุนได้เมื่ออายุครบ 55 ปี
- จะต้องลงทุนต่อเนื่องหรืออย่างน้อยปีเว้นปี ตามเงื่อนไขของ RMF
- มีนโยบายการลงทุนหลากหลาย เช่น หุ้น ตราสารหนี้ อสังหาริมทรัพย์ ทองคำ ทั้งในประเทศหรือต่างประเทศ ดังนั้นการตัดสินใจลงทุนจึงขึ้นอยู่กับความเสี่ยงที่รับได้ และผลตอบแทนขึ้นอยู่กับผลการดำเนินงานกองทุน
- สามารถใช้ลดหย่อนภาษีได้ไม่เกิน 30% ของรายได้ทั้งปี เมื่อรวมกับกองทุน SSF กองทุนสำรองเลี้ยงชีพ กองทุนบำเหน็จบำนาญข้าราชการ กองทุนสงเคราะห์ตามกฎหมายว่าด้วยโรงเรียนเอกชน กองทุนการออมแห่งชาติ และเบี้ยประกันภัยสำหรับการประกันชีวิตแบบบำนาญ ต้องไม่เกิน 500,000 บาท

ประกันชีวิตแบบบำนาญ
- เป็นแบบประกันที่ส่งเสริมการเก็บเงินระยะยาว เพื่อสร้างวินัยในการเก็บเงินเพื่อการเกษียณ
- สามารถวางแผนกำหนดระยะเวลาในการเก็บเงินที่แน่นอน เช่น 5 ปี 10 ปี หรือจนถึงอายุ 60 ปี
- มอบผลประโยชน์ความคุ้มครองชีวิตเพื่อเป็นหลักประกันของครอบครัว
- มอบเงินคืนเป็นงวดๆ หลังจากเกษียณ โดยมีการกำหนดผลประโยชน์เงินบำนาญและระยะเวลาการจ่ายที่แน่นอน
- สามารถนำเบี้ยประกันภัยที่ชำระมาลดหย่อนภาษีได้สูงสุด 15% ของรายได้ทั้งปี แต่ต้องไม่เกิน 200,000 บาท เมื่อรวมกับกองทุน SSF, RMF กองทุนสำรองเลี้ยงชีพ กองทุนบำเหน็จบำนาญข้าราชการ กองทุนสงเคราะห์ตามกฎหมายว่าด้วยโรงเรียนเอกชน และกองทุนการออมแห่งชาติ ต้องไม่เกิน 500,000 บาท
ความรู้ทางการเงิน,ตลาดการเงิน & ผลิตภัณฑ์และบริการทางการเงิน